Det Kongelige Teater kritiseres for fejlagtigt at opkræve gebyrer for billetter, uddele fribilletter i vidt omfang og udleje lokaler uden at sikre gennemsigtige priser.

Det fremgår af beretningen om revisionen af statsregnskabet for 2016.

Den er udarbejdet af Rigsrevisionen, der er Folketingets uafhængige revisionsmyndighed.

Sidste år gav teatret uden lov fribilletter for cirka seks millioner kroner svarende til 18.985 billetter.

De er blevet foræret til medarbejdere, ansatte i Kulturministeriet, kunstnere, samarbejdspartner og gæster.

Et andet kritikpunkt er, at teatret sidste år indførte et ekspeditionsgebyr på 15 kroner i forbindelse med billetsalg, hvilket gav tre millioner kroner.

Men staten må ikke opkræve gebyrer, medmindre det fremgår af lov eller anmærkes på finansloven.

Læs også : Pengemaskinen er blevet voksen: Nu vil dansk musical tages seriøst

Teatret har indført gebyret som led i dets spareplan, der skyldes en faldende bevilling. Men det finder Rigsrevisionen utilfredsstillende.

Ni millioner kroner tjente teatret på at leje lokaler til både erhverv og kunstneriske arrangementer. Der er givet tilfældige rabatter til lejerne, og teatret har ikke udarbejdet dokumentation for dets priser.

Ifølge reglerne skal statslige virksomheder dog udarbejde et regnskab og følge reglerne for prisfastsættelse.

Teateret modtager typisk billetter til nogle af lejernes forestillinger i forbindelse med, at lokalerne lejes ud.